અમદાવાદના પૂર્વ વિસ્તારમાં નિકોલ ગામમાં રહેતાં 72 વર્ષનાં ફૂલીબહેન છેલ્લાં 25 વર્ષથી કારખાનામાં કાળી મજૂરી કરવા જાય છે. જે બદલ તેઓ રોજના પચાસ રૂપિયા કમાય છે. નવાઈની વાત તો એ છે કે જેની આગળ-પાછળ કોઈ રહ્યું નથી, તેવાં આ માજી દિવસ દરમિયાન કમાયેલા રૂપિયા કૂતરાંઓ પાછળ ખર્ચી નાંખે છે. તેઓ કાળી મજૂરી કરીને કૂતરાંઓને પોતાનાં સંતાનોની જેમ સાચવી રહ્યાં છે ! માત્ર 30 કિલો વજન ધરાવતાં આ માજી નબળા શરીરનાં હોવા છતાં આ ઉંમરે તેમનો જુસ્સો અને ઉત્સાહ મજબૂત છે. તેઓ કહે છે કે, ’25 વર્ષ પહેલાં મારા પતિ ગુજરી ગયા હતા. સંતાનમાં કોઈ નથી. પતિ ગુજરી ગયા બાદ હું સાવ એકલી પડી ગઈ હતી. મને જીવનમાંથી જાણે રસ ઊડી ગયો હતો. લગભગ અઢી દાયકા પહેલાં નિકોલ ગામના બળિયાદેવ ટેકરે આવીને રહેવા લાગી હતી. એ સમયે તો અહીં જંગલ જ હતું. આસપાસ 5-7 કિલોમીટરમાં પણ ખાસ વસતી નહોતી. ઝૂંપડું બાંધીને મેં જીવન વિતાવવાનું શરૂ કર્યું ત્યારે મને સ્વપ્ને પણ ખબર નહોતી કે અહીં મને સહારો મળી જશે.’